b"\n_START_ARTICLE_\nCreu de terme de l'Oratori\n_START_SECTION_\nDescripci\xc3\xb3\n_START_PARAGRAPH_\nEs tracta d'una creu de pedra de la qual nom\xc3\xa9s es conserva part de la creu i de la magolla (manca el bra\xc3\xa7 esquerre i part del superior). \xc3\x89s de tipologia g\xc3\xb2tica, de bra\xc3\xa7os acabats amb expansions lobulades, trepanades, dins un perfil de lis. Una fronda lateral de fulletes, aparentment de roure, ressegueix tot el perfil. Els plans del bra\xc3\xa7os semblen treballats amb un fi relleu. Al centre de l'anvers hi ha la imatge de Crist crucificat i, a la cara oposada, hi ha la representaci\xc3\xb3 de Maria. Un eix vertical de ferro uneix la creu a la magolla treballada com un volum de planta hexagonal amb representacions figurades en relleu: s'observen dos escuts, que s'han relacionat amb la vila de Moi\xc3\xa0 (tot i que aparentment no ho s\xc3\xb3n) flanquejats per figures (potser benefactors).\n_START_SECTION_\nHist\xc3\xb2ria\n_START_PARAGRAPH_\nAntigament estava situada a la pla\xc3\xa7a de l'Oratori, dins el nucli urb\xc3\xa0, actual principi del carrer de Sta. Magdalena. L'any 1921 hi ha va haver un intent de restaurar la pe\xc3\xa7a per part de la Mancomunitat de Catalunya, per\xc3\xb2 l'adveniment de la dictadura de l'any 1923 va frustrar l'intent."